อเบอร์ดีนห่วงรัฐอัดยาแรง
เศรษฐกิจช็อกเงินต่างชาติไหลออกเชียร์ธปท.ทยอยขึ้นดอกเบี้ย 0.25%
7 มี.ค. 2556

เศรษฐกิจช็อกเงินต่างชาติไหลออกเชียร์ธปท.ทยอยขึ้นดอกเบี้ย 0.25%
บลจ.อเบอร์ดีน หวั่นรัฐเดินเกมผิด ธปท.อัดยาแรง ช็อกเศรษฐกิจ ต่างชาติทิ้งหุ้นตราสารหนี้ไทย
นายพงค์ธาริน ทรัพยานนท์ หัวหน้าฝ่ายตราสารหนี้ บริษัทหลักทรัพย์จัดการกองทุน (บลจ.) อเบอร์ดีน เปิดเผยว่า ปัจจัยเสี่ยงสำหรับเศรษฐกิจไทยในช่วงนี้ คือ ภาครัฐดำเนินนโยบายไม่เหมาะสม โดยเฉพาะนโยบายด้านการเงิน จนทำให้เกิดผลกระทบต่อภาวะเศรษฐกิจและอาจจะทำให้เงินทุนจากต่างประเทศไหลออกจากประเทศ
ธนาคารแห่งประเทศไทย (ธปท.) ควรจะขึ้นดอกเบี้ยนโยบายอย่างน้อย 0.25% ภายในไตรมาส 3–4 ปีนี้ เพราะยิ่งตัดสินใจช้าจะยิ่งต้องเร่งเพิ่มในภายหลัง และถ้าปรับขึ้นดอกเบี้ยเร็วและแรงเกินไปมีโอกาสที่จะส่งผลกระทบต่อคุณภาพหนี้ และจะทำให้อัตราการขยายตัวของสินเชื่อชะลอตัวลงมากกว่าที่ควร 
ทั้งนี้ เกรงว่านักลงทุนต่างชาติจะถอนเงินลงทุนออกไป เพราะประเทศที่มีอัตราการเติบโตทางเศรษฐกิจสูง แต่อัตราดอกเบี้ยและเกินดุลบัญชีเดินสะพัดเล็กน้อยจะมีความเสี่ยง ทำให้ต้องมีนโยบายที่เหมาะสมมารองรับ
นายพงค์ธาริน กล่าวว่า สถานการณ์ดังกล่าวเป็นเพียงปัจจัยเสี่ยงที่ต้องจับตามองเท่านั้น และไม่คาดว่า ภาครัฐจะปล่อยให้ความเสี่ยงในลักษณะนี้เกิดขึ้น
แม้ว่าเศรษฐกิจไทยจะมีอัตราการเติบโตที่ดี เงินเฟ้อกลับมาอยู่ในทิศทางขาขึ้นและภาครัฐมีแผนออกพันธบัตรจำนวนมาก จะเป็นปัจจัยลบต่อตลาดตราสารหนี้ แต่หากมองในมุมนักลงทุนต่างชาติเชื่อว่า ตลาดตราสารหนี้ไทยจะมีความน่าสนใจ โดยผลตอบแทนจะใกล้เคียงกับปีที่ผ่านมาที่ 3.3% ต่อปี ซึ่งยังไม่รวมโอกาสกำไรจากอัตราแลกเปลี่ยน
“ในตอนนี้ปัจจัยจากต่างประเทศส่งผลต่อตลาดตราสารหนี้ไทยค่อนข้างมาก เนื่องจากนักลงทุนต่างชาติถือตราสารหนี้ไทยในสัดส่วนที่เพิ่มขึ้นอย่างต่อเนื่องและมีสัดส่วนมากกว่า 15% ในปัจจุบัน สวนทางกับธนาคารพาณิชย์ไทยมีสัดส่วนการถือครองลดลงจนต่ำกว่า 15%” นายพงค์ธาริน กล่าว
น.ส.รัตนวรรณ แสงกิติโกมล ผู้จัดการกองทุนตราสารทุน บลจ.อเบอร์ดีน กล่าวว่า ตลาดหุ้นไทยยังมีแนวโน้มที่ดี เพราะเมื่อเปรียบเทียบอัตราส่วนราคาต่อกำไรต่อหุ้น (พี/อี) กับตลาดหุ้นในภูมิภาคแล้ว ตลาดหุ้นไทยถือว่ายังไม่แพงและมีโอกาสที่จะปรับเพิ่มขึ้นได้อีก ขณะเดียวกันตลาดหุ้นไทยยังเป็นตลาดที่มีอัตราเงินปันผลตอบแทนสูงที่สุดในภูมิภาคอีกด้วย
อย่างไรก็ตาม น.ส.รัตนวรรณ กล่าวว่า สำหรับนักลงทุนที่อยู่ในช่วงเริ่มต้น ที่ไม่ต้องการรับความเสี่ยงจากตลาดหุ้นมากนัก แนะนำให้ลงทุนในกองทุนเปิด อเบอร์ดีน แวลู กองทุนผสม ที่ บลจ.อเบอร์ดีน ปรับนโยบายการลงทุนใหม่ โดยเน้นลงทุนตราสารหนี้ 65% และตราสารทุน 35% 
“นโยบายการลงทุนของกองทุนนี้เปิดกว้าง โดยสามารถลงทุนในกองทุนอสังหาริมทรัพย์และกองทรัสต์เพื่อการลงทุนในอสังหาริมทรัพย์ (REIT) รวมทั้งสามารถลงทุนในหุ้นขนาดกลางและเล็กได้อีกด้วย ซึ่งการปรับนโยบายการลงทุนครั้งนี้ทำให้ บลจ.อเบอร์ดีน มีกองทุนครบทุกนโยบายแล้ว” น.ส.รัตนวรรณ กล่าว